CELEX: 32021D1939
Language: mt
Date: 2021-11-09 00:00:00
Title: Deċiżjoni tal-Kunsill (UE) 2021/1939 tad-9 ta’ Novembru 2021 dwar il-pożizzjoni li għandha tittieħed f’isem l-Unjoni Ewropea fi ħdan il-Kumitat għall-Kummerċ stabbilit bil-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja, il-Perù, u l-Ekwador, min-naħa l-oħra, fir-rigward ta’ modifiki fl-Appendiċijiet 2, 2 A u 5 tal-Anness II tal-Ftehim

10.11.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 396/56
               
            
         DEĊIŻJONI TAL-KUNSILL (UE) 2021/1939
         tad-9 ta’ Novembru 2021
         dwar il-pożizzjoni li għandha tittieħed f’isem l-Unjoni Ewropea fi ħdan il-Kumitat għall-Kummerċ stabbilit bil-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja, il-Perù, u l-Ekwador, min-naħa l-oħra, fir-rigward ta’ modifiki fl-Appendiċijiet 2, 2 A u 5 tal-Anness II tal-Ftehim
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4), l-ewwel subparagrafu, flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Il- Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja, il-Perù u l-Ekwador, min-naħa l-oħra (“il-Ftehim”) ġie ffirmat mill-Unjoni fis-26 ta’ Ġunju 2012 f’konformità mad-Deċiżjoni tal-Kunsill 2012/735/UE (1) fir-rigward tal-Kolombja u l-Perù, u fil-11 ta’ Novembru 2016 f’konformità mad-Deċiżjoni tal-Kunsill (UE) 2016/2369 (2) fir-rigward tal-Ekwador. Il-Ftehim, skont l-Artikolu 330(3) tiegħu, ilu jiġi applikat b’mod proviżorju mill-1 ta’ Marzu 2013 bejn l-Unjoni u l-Perù, mill-1 ta’ Awwissu 2013 bejn l-Unjoni u l-Kolombja, u mill-1 ta’ Jannar 2017 bejn l-Unjoni u l-Ekwador.
                  
               
                     (2)
                  
                  
                     Skont l-Artikolu 13(2), il-punt (g)(iii), tal-Ftehim, il-Kumitat għall-Kummerċ jista’ jimmodifika r-regoli ta’ oriġini speċifiċi stabbiliti fl-Anness II (Dwar id-Definizzjoni tal-Kunċett ta’ “Prodotti oriġinarji” u l-Metodi ta’ Kooperazzjoni Amministrattiva) tal-Ftehim.
                  
               
                     (3)
                  
                  
                     Il-Kumitat għall-Kummerċ, permezz ta’ proċedura bil-miktub li hija mistennija li ssir qabel tmiem l-2021, għandu jadotta Deċiżjoni li timmodifika l-Appendiċi 2 (Lista ta’ xogħol jew ipproċessar meħtieġ li jsir fuq materjali mhux oriġinarji sabiex il-prodott manifatturat ikun jista’ jikseb status oriġinarju), l-Appendiċi 2 A (Addendum għal-lista ta’ ħidma jew ipproċessar meħtieġ li jsir fuq materjali mhux oriġinarji sabiex il-prodott manifatturat ikun jista’ jikseb status oriġinarju) u l-Appendiċi 5 (Prodotti li għalihom japplika s-subparagrafu (b) tad-Dikjarazzjoni tal-Unjoni Ewropea dwar l-Artikolu 5 fir-rigward ta’ prodotti oriġinarji mill-Kolombja, l-Ekwador u l-Perù) tal-Anness II. Dawk l-Appendiċi huma bbażati fuq is-Sistema Armonizzata (SA) 2007. Ir-regoli tal-oriġini speċifiċi għall-prodott li jinsabu f’dawk l-Appendiċi jridu jiġu allinjati mas-SA aġġornata kif applikabbli mill-2017. Dan l-allinjament jinkludi l-bidliet introdotti mis-SA 2012 u mis-SA 2017, għar-regoli speċifiċi għall-prodotti tal-Appendiċi 2, 2 A u 5. Għal raġunijiet ta’ ċarezza, filwaqt li jitqies l-għadd ta’ emendi li jeħtieġ li jsiru fl-Appendiċijiet, l-Appendiċijiet għandhom jiġu sostitwiti fl-intier tagħhom.
                  
               
                     (4)
                  
                  
                     Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat għall-Kummerċ fir-rigward tal-modifiki tal-Appendiċijiet 2, 2 A u 5 tal-Anness II tal-Ftehim, peress li d-Deċiżjoni tal-Kumitat għall-Kummerċ ser ikollha effett legali fl-Unjoni.
                  
               
                     (5)
                  
                  
                     Jenħtieġ li l-pożizzjoni tal-Unjoni fi ħdan il-Kumitat għall-Kummerċ għalhekk tkun ibbażata fuq l-abbozz tad-Deċiżjoni tal-Kumitat għall-Kummerċ,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f’isem l-Unjoni fi ħdan il-Kumitat għall-Kummerċ stabbilit bil-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja, il-Perù, u l-Ekwador, min-naħa l-oħra (“il-Ftehim”) fir-rigward tal-modifiki tal-Appendiċijiet 2, 2 A u 5 tal-Anness II tal-Ftehim għandha tkun ibbażata fuq l-abbozz tad-Deċiżjoni tal-Kumitat għall-Kummerċ (3).
         
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
            Għandha tiskadi fil-31 ta’ Diċembru 2021.
         
         
            Magħmul fi Brussell, id-9 ta’ Novembru 2021.
            
               
                  Għall-Kunsill
               
               
                  Il-President
               
               A. ŠIRCELJ
            
         
         
            (1)  Id-Deċiżjoni tal-Kunsill 2012/735/UE tal-31 ta’ Mejju 2012 dwar l-iffirmar, f’isem l-Unjoni Ewropea, u l-applikazzjoni provviżorja, tal-Ftehim Kummerċjali bejn l-Unjoni Ewropea u l-Istati Membri tagħha, min-naħa waħda, u l-Kolombja u l-Perù, min-naħa l-oħra (ĠU L 354, 21.12.2012, p. 1).
         
            (2)  Id-Deċiżjoni tal-Kunsill (UE) 2016/2369 tal-11 ta’ Novembru 2016 dwar l-iffirmar, f’isem l-Unjoni, u l-applikazzjoni proviżorja tal-Protokoll tal-Adeżjoni mal-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra, biex tittieħed inkonsiderazzjoni l-adeżjoni tal-Ekwador (ĠU L 356, 24.12.2016, p. 1).
         
            (3)  Ara id-dokument ST 11373/21